Úrad vlády SR						 Na rokovanie vlády SR
Sekcia hospodárskej politiky					 dňa 6. 4. 2005
									 k číslu: 5806/2005
									 k bodu: 9

S t a n o v i s k o

k Návrhu projektu monitoringu lesných ekosystémov na územiach Slovenskej republiky zaradených do siete  NATURA 2000

I.

	Materiál predkladá minister pôdohospodárstva. Povinnosť monitorovania biotopov európskeho významu, zaradených do siete NATURA 2000, vyplýva z členstva SR v EÚ.

	Navrhovaný projekt je zameraný na vytvorenie komplexného systému monitorovania stavu, ochrany a zachovania 19 európsky významných lesných biotopov s rozlohou 491 070 hektárov.

	V rokoch 2005 – 2006 bude vykonané mapovanie a základné monitorovanie lesných biotopov pre potreby prvej čiastkovej hodnotiacej správy za SR v roku 2007. Nadväzne v rokoch 2007 – 2012 sa uskutoční komplexný monitoring pre zostavenie úplnej hodnotiacej  správy v roku 2013. 

	Potreba finančných prostriedkov v rokoch 2005 – 2006 je kvantifikovaná vo výške 31 mil. Sk. V druhom cykle monitorovania od roku 2007 sa predpokladajú výdavky do výšky 8 mil. Sk ročne. Navrhuje sa uvedené finančné prostriedky poskytnúť zo štátneho rozpočtu, resp. z Environmentálneho fondu MŽP SR.

II.

	V medzirezortnom pripomienkovom konaní bolo oslovených 30  subjektov. Zostali neakceptované 2  zásadné pripomienky.

	MF SR žiada vypustiť z návrhu uznesenia vlády SR úlohu B.2.  a požadované finančné prostriedky na rok 2005 a ďalšie roky zabezpečiť v rámci limitu výdavkov kapitoly MP SR. 

	MŽP SR žiada úlohu B.3.  pre ministra životného prostredia – vytvoriť v rozpočtovej kapitole MŽP SR podprogram na financovanie monitoringu od roku 2007 zmeniť iba na vecnú spoluprácu na projekte.

	Rozpory neboli odstránené ani na úrovni štátnych tajomníkov. 

III.

	Predložený návrh projektu možno považovať za cieľovo správne orientovaný a vecne odôvodnený.

	Riešenie finančného zabezpečenia prípravy a uskutočňovania projektu monitoringu nebolo zapracované do návrhu rozpočtu kapitoly MP SR v rámci prípravy návrhu rozpočtu verejnej správy na roky 2005 až 2007, hoci úloha predložiť návrh projektu na rokovanie vlády bola stanovená uznesením vlády SR č. 239 dňa 17.3.2004.

	Treba uviesť, že uznesením vlády SR č. 963/2004 k návrhu rozpočtu verejnej správy na roky 2005 až 2007 bolo uložené nepredkladať vláde v roku 2005 návrhy zakladajúce zvýšené finančné nároky voči výdavkom schváleným v štátnom rozpočte na rok 2005.

	Návrh riešenia finančného zabezpečenia monitoringu, rozporovaný zásadnými pripomienkami MF SR a MŽP SR, nebol predmetom osobného rokovania príslušných ministrov.

	Materiál nebol predložený na prerokovanie v Porade ekonomických ministrov vlády  SR.

	Priestor na riešenie financovania uvedeného monitoringu v rokoch 2005 a 2006, popri hľadaní možností rozpočtových kapitol príslušných rezortov, možno vidieť tiež vo využití Environmentálneho fondu,  keďže podľa kompetenčného zákona je kompetenciou MŽP SR „zabezpečovanie jednotného informačného systému o životnom prostredí a plošného monitoringu“ a prostriedky Environmentálneho fondu možno použiť aj na „podporu prieskumu, výskumu a vývoja zameraného na zisťovanie a zlepšenie stavu životného prostredia“. Financovanie monitoringu v roku 2007 a ďalších odporúčame riešiť podľa navrhnutej úlohy B.3.

	V uvedenej súvislosti navrhujeme predložený návrh uznesenia vlády SR upraviť nasledovne:
-	bod B.1. terminovať : „do 30.6.2005“,
-	úlohu v bode B.2. pre ministra financií vypustiť,
-	formulovať novú úlohu B.2. a uplatniť nový text úlohy B.3. pre ministra životného prostredia:

   „B.2. ministrovi životného prostredia v spolupráci s ministrom pôdohospodárstva finančne zabezpečiť podporou z Environmentálneho fondu projekt monitoringu lesných ekosystémov   v predloženom rozsahu – termín: v rokoch 2005 a 2006“

   „B.3. ministrovi životného prostredia v spoluprácu s ministrom pôdohospodárstva pri rozpracovaní Národného strategického referenčného rámca na programovacie obdobie 2007 až 2013 zohľadniť potrebu zaradenia realizácie monitoringu lesných ekosystémov  do príslušného programu – termín: v roku 2006“.

	Odporúčame vláde SR rozhodnúť o predloženom materiáli na základe  rozpravy  k nemu  a s prihliadnutím na toto stanovisko.

Bratislava  5. 4. 2005